**Критеријум оцењивања – музичка култура**

У настави музичке културе оцењивање се спроводи организовано. Оно обухвата и прати развој сваког ученика, његов рад, самосталност, залагање, креативност и објективно процењује колико је ученик савладао програмске захтеве и предвиђене исходе.

Ученици од петог до осмог разреда се оцењују усменим путем кроз **одговарање, практичан** **рад, активност на часу и ангажовање у настави**.

**ПОСТУПАК И ИНСТРУМЕНТИ ОЦЕЊИВАЊА**

**• Усмено одговарање** (свеобухватност одговора,прецизност,самосталност у одговарању)

**• Практичан рад -** певање,свирање,препознавање слушаних композиција (ритмичка и мелодијска прецизност,активно учешће у раду,прецизни одговори,самосталност)

**• Свакодневно бележење активности ученика на часу у свеску евиденције наставника** (број јављања:за јављање + , за јављање више пута ++ , за давање потпуног одговора на тежа питања +5 , ко не зна одговор -)

Ангажовање ученика у настави (вођење евиденције од стране наставника о броју јављања,броју успешности у групном раду,раду у пару,учешћу у хору,приредбама,ваннаставним активностима,израда паноа,различитих врста излагаља)

| **Оцена одличан 5**  Ученик поседује функционално знање које му омогућава да анализира,класификује,логички повезује, примени и самостално изведе закључке, зна визуелно да препозна музичке инструменте. Ученик може да повезује градиво из различитих области и даје примере њихове примене из живота. Зна самостално да пева и свира одређене песме сам или у групи поштујући све елементе музике, зна текст тражене песме и способан је сам да анализира текст,мелодију,слушано дело. Зна основе музичке писмености.Увек се труди, активан је и има жељу да тражено научи чиме надокнђује евентуални недостатак талента. | **Оцена врло добар 4**  Ученик је у великој мери способан да функционално користи знања, повезује и сам доноси закључке, визуелно препознаје већину обрађених музичких инструмената, уз малу помоћ наставника повезује знања из живота. Зна да пева и свира одрећене песме самостално и у групи поштујући све елементе музике.Зна текст тражене песме и уз малу помоћ наставника способан је да анализира текст, мелодију , слушано дело.Има основна знања из музичке писмености,али не зна увек да их употреби правилно и повезано. | **Оцена добар 3**  Ученик у довољној мери показује способност употребе информација,као и да логички повезује информације и знања. Уз наставникову помоћ повезује знаља из живота, визуелно препознаје поједине инструменте. Зна да пева и свира само делове тражених песама самостално без поштовања ритма и музичких елемената. Текст тражене песме не зна у целости и нема основна знања из музичке писмености. | **Оцена довољан 2**  Ученик је остварио минимална знања која не уме да повезује и искључиво уз подршку наставника може да изводи закључке и примени знање. Визуелно препознаје мали број инструмената. Зна да пева или да свира поједине делове песама без поштовања музичких елемената али уз наставникову помоћ,има минимална знања текстова песама која уз помоћ наставника може да репродукује. |
| --- | --- | --- | --- |

**Критеријум оцењивања – ликовна култура**  
  
Оцењује се сваки рад, оценом од 1 до 5.

Шта представља рад на часовима Ликовне културе?

Рад подразумева припрему за час (прибор и домаћи задатак), ангажовање у дискусији у току часа, бележење и скицирање у свесци и практичан рад (цртање, сликање, вајање итд.).

Оцена за ангажовање на часу може да се добије на сваком часу за учествовање у полемикама око уметничких питања и креативних идеја. Процењују се разумевање суштине ликовне проблематике, вештине изражавања и саопштавања. Ове оцене могу значајно да поправе стање при закључивању оцене на полугодишту и крају школске године.

Оцена за доношење прибора добија се у току сваког полугодишта. За недоношење прибора добија се минус, а после другог минуса смањује се оцена за рад на часу.

Домаћи задаци нису обимни али су важни због тога што су повезани са задацима који се раде на часу. Такође проширују знања из визуелних уметности, развијају и поспешују наклоност према ликовном наслеђу и светској културној баштини.

Практичан рад представља ликовни рад у различитим техникама визуелних уметности. Оцењује се само рад који је рађен на часу и који се преда на крају часа. Рад настао ван школе, не оцењује се, али ученик може да добије коментар о самом раду у виду сугестија, похвала и сл.

Критеријуми оцењивања су дефинисани у односу на врсту, обим и ниво умећа, вештина и усвојених знања прописаних наставним планом и програмом за предмет (разред).

На сваком раду оцењује се квалитет линија, грађење облика, односа облика и простор у композицији; познавање технике и материјала. Подразумева се да се у вишим разредима гледа и рачуна све оно што је савладано у претходним разредима и да се то примењује у наредном раду.

5. разред - креира облике (грађу и тродимензионалност облика) помоћу одговарајућих врста линија, међусобни однос облика - постављање елементарних композиција у којима се види однос величина облика, ритам и кретање; савладаност цртачких, вајарских и колажних техника.

6. разред - креира материјализацију облика описивањем грађе, текстуре, светлине и боје облика; у којој мери су савладане сликарске, колажне и цртачке технике.

7. разред - креира просторне композиције у којима се обраћа пажња на пропорционалност (делова композиције у односу на целину и пропорције облика: фигура, архитектуре и тд.) и равнотежу свих елемената композиције; у којој мери су савладане цртачке, сликарске, графичке технике и фотографија.

8. разред - креира динамику композиције - функционисање елемената композиције (сродност и разнородност елемената, контраст, јединство и доминантно у композицији; апстраховање облика); у којој мери су савладане цртачке, сликарске, колажне технике и технике савремених медија.

На једном раду се реализује један или више задатака предвиђених планом и програмом за тај разред. За сваки рад предвиђено је унапред који се задаци раде као и време реализације (1, 2, 3 или више часова) које се саопштава ученицима пре почеткa израде сваког задатка. Ученик је дужан да на полеђини папира напише своје име и препише са табле како гласи задатак. Непотписани радови неће се оцењивати.

Сваки рад (цртеж, слика итд.) оцењује се једном оценом у коју улази:

1) оствареност циљева, општих и посебних, односно стандарда; да ли је урађен предвиђени задатак - 50% оцене.

Напредни ниво (натпросечно талентовани ученици) - боље повезивање елемената у композицији, адекватна примена визуелних принципа као и развијање сопствених принципа функционисања елемената композиције. Средњи ниво - одабира адекватан садржај и размишља о начину на који ће представити своју идеју; другим речима треба што више да се уживи у задатак и пусте машти на вољу.

Основни ниво - ученици који нису склони визуелном изражавању имаће посебну помоћ, једноставније задатке у погледу стварања композиције и нижи критеријум оцењивања. Ипак, од њих се очекује да направе мали помак у односу на предходни рад, потруде се и испрате ритам школског програма, нарочито време реализације предвиђено за израду задатка

2) заинтересованост и посвећеност (труд и ангажованост на сваком часу) - 30% оцене.

3) маштовитост и оригиналност - 10% оцене - важно је да сваки ученик прикаже идеју на свој начин. Прецртавање од других, са табле и примера, на овом часу није пожељно и неће бити добро прихваћено.

4) напредовање у односу на претходни период -10% оцене.

Таленат, посебно се не оцењује.   
  
Оцењивање ученика обавља се полазећи од његових способности, степена спретности и умешности. Присутан је дакле индивидуални приступ сваком ученику. Уколико ученик нема развијене посебне способности, као и код даровитих ученика, приликом оцењивања узима се у обзир индивидуално напредовање у односу на сопствена претходна постигнућа, могућности и ангажовање. На почетку рада у одељењу наставник процењује ниво сваког ученика и посматра напредак ученика током школске године.